מסכת נזיר דף כג עמוד ב

אמר ר"נ בר יצחק: גדולה עבירה לשמה ממצוה שלא לשמה. והאמר רב יהודה אמר רב: לעולם יעסוק אדם בתורה ובמצות אפי' שלא לשמן, שמתוך שלא לשמן בא לשמן! אלא אימא: כמצוה שלא לשמה, דכתיב: תבורך מנשים יעל אשת חבר הקני מנשים באהל תבורך, מאן נשים שבאהל? שרה, רבקה, רחל ולאה. א"ר יוחנן: שבע בעילות בעל אותו רשע באותה שעה, שנאמר: בין רגליה כרע נפל שכב וגו'. והא קא מתהניא מבעילה דיליה! א"ר יוחנן: כל טובתן של רשעים אינה אלא רעה אצל צדיקים, שנאמר: השמר לך מדבר עם יעקב מטוב ועד רע, בשלמא רע - שפיר, אלא טוב אמאי לא? אלא לאו ש"מ: טובתו רעה היא, ש"מ.

**עבירה לשמה**

**א. ההשוואה בין שלא לשמה לעבירה לשמה**

חידוש גדול חידש האור זרוע מסמיכות המאמרים, שכל מצווה שלא לשמה, הרי היא סוג של עבירה

"ואני הדיוט ופעוט אומר ד**כל שלא לשמה חד הוא, וכולם עבירה**. אז אותה עבירה הותרה שסופה לבא לידי מצוה, כמו מציל אשה בנהר ומפקח גל בשבת. וכן משמע בנזיר שמדמה אותה למעשה דיעל[[1]](#footnote-1)"..

**ב. גדולה עבירה לשמה ממצווה שלא לשמה**

פשט הדברים לכאורה הוא, שיש ערך רב למעשה שבדרך כלל הוא עבירה הנעשה לשם מצווה. הסכנה שבאמירה כזו היא ברורה, חשש מפריצת כל גדר, והכשרת עבירות 'לשם שמיים'[[2]](#footnote-2). ר' חיים מוולוז'ין סייג את ההיתר בזמנים:

"האמת הברור כמו שנתבאר לעיל סוף שער א', שהעבודה על זה הדרך לא היתה נוהגת אלא **קודם מתן תורה לבד**. אבל מעת שבא משה והורידה לארץ, לא בשמים היא. והוכחנו שם בע"ה מענין חזקיהו עם ישעיהו[[3]](#footnote-3), שאסור לנו לשנות ח"ו משום אחת מהנה ממצות ה', אף אם תהיה הכוונה לשם שמים. ואף אם ישיג האדם שאם יקיים מצותו המוטלת עליו יוכל למיפק מיניה חורבא באיזה ענין, ואף גם בשב ואל תעשה- עכ"ז אין הדבר מסור ביד האדם להמנע ממנה ח"ו. כי טעמי מצות לא נתגלו[[4]](#footnote-4)". עוד הוסיף: יעל אשת חבר הקיני כו', שנמצא בכתבי האר"י ז"ל שהיתה גלגול, ועוד שכוונתה היה להציל כלל ישראל, וחלילה לדמות לזה שאר ענינים כפי סברותינו, ואין דומה"[[5]](#footnote-5)

דהיינו, שהמעשה של יעל היה מותר על פי כללים הלכתיים[[6]](#footnote-6). לאחר מתן תורה, יש צורך בהיתר על פי נביא כדי לעבור על מצווה:

"ראה גדעון בן יואש הקריב קרבן בחוץ. והיה השור מוקצה לע"ז, והיה גם נעבד, וגם מעצי האשרה שרף תחת הקרבן והקריב בלילה, ואף על פי שעל כל אחת מהם אדם חייב כרת, גדעון עשה כל אלו, והקב"ה רצה בהם, לפי **שעשה על פי המלאך** במלאכות מלכו של עולם. וכן אליהו הנביא שחט שחיטה חוצה לארץ ונתרצה, מכאן אמרו גדולה עבירה לשמה ממצוה שלא לשמה[[7]](#footnote-7)".

מכאן ואילך, יש להזהר בדבר מאוד:

"נמצאת למד שאפילו עבירה לשמה לא תהיה אלא **בהוראת שעה**, אבל לא שיהיה אפשר לשנות סדר המעשה, כי זה נקרא המרת התורה, שאי אפשר לה להיות מומרת בשום פנים, כי אין סדרי המאורות משתנים וכו'. א"כ איפוא תדע ותשכיל איך שוא ומרמה בנין החטאים האלה, פיתוי המקטרג הצודה בעלי לבב הפתאים שכחי אלוה, לעבור על כל דת ודין[[8]](#footnote-8)".

לאחר מתן תורה, יתכן שיתירו מעשה שהוא עבירה בדרך כלל, אולם רק על פי כללים הלכתיים ידועים, שיגרמו לכך שהעבירה תדחה מפני מצווה אחרת. בכל זאת המעשה מכונה 'עבירה'

**"כיון שהיא הוראת שעה ודאי שפיר נקראת בשם עבירה מצד עצמה, אלא שהמצוה היא יותר גדולה ממנה ומכרעתה[[9]](#footnote-9)".** המאירי מבאר את היתרה של יעל בעריות:

"אשה בזמן שיאמרו לה לילך היא מעצמה- יהרגו ואל יעבורו. ואם תשיבני: יעל שנשמעה לסיסרא אף ברצונה, כמו שאמרו שבע בעילות בעל אותו רשע שנאמר בין רגליה כרע וכו' -**הצלת רבים שאני**. וזהו שהקשו עליה.. 'הא מתהניא מעבירה' ר"ל: ברצון, ותירץ כל טובתן של רשעים רעה היא אצל צדיקים. אלמא שלא היה קשה להם אלא על שנהנית מעבירה ברצון, ולא על הליכתה[[10]](#footnote-10)". הנודע ביהודה סייג מאוד את היתרן של יעל ואסתר:

"אסתר שאני שהיה להצלת כל ישראל מהודו ועד כוש, ואין למדים הצלת יחידים מהצלת כלל ישראל וכו' ושם היה בהוראת מרדכי ובית דינו **ואולי ברוח הקודש**".[[11]](#footnote-11) .

היות שההיתר כרוך בחישוב מדוקדק של שכר מצווה כנגד הפסדה, אין הוא מסור לכל:

"אין זה שוה לכל, רק לאדם גדול שיודע לשקול היטב העבירה נגד המצוה, תדע דאל"כ נגנוב ונרמה כדי ליתן צדקה וכדומה[[12]](#footnote-12)". צעד נוסף יהיה להציע, כי אין מדובר בהצדקת עבירה, אלא בקריאה לאדם החוטא לזכור את אמונתו: " 'בכל דרכיך דעהו' [משלי ג ו], ואפילו לדבר עבירה, תדע, ד'גנבא אפום מחתרתא, רחמנא קרי[[13]](#footnote-13)'. ואמרו שם שזו היא פרשה קטנה שכל גופי תורה תלויין בה, וזה יותר חזק מהראשון, **שאפילו אין באותה עבירה שום נדנוד מצוה, לא מפני כן ישכח את השם עושה**ו ויזכירנו בפיו, ויהרהר בעבירה ההיא איזה ענין שיהיה לשם שמים ואפילו בדרך רחוקה, הנה שאול היה עובר על דעת קונו לשאול באובות והיה נשבע בו, שנאמר 'חי ה' אם יקרך עון בדבר הזה'[[14]](#footnote-14) ". מתוך כך התחזק שאול למסירות נפש מופלאה[[15]](#footnote-15). אולם החסידות לקחה את ערך עבירה לשמה למקומות רחוקים אף יותר:

"הצדיק צריך לדבק עצמו בכל ישראל כדי להטיב להם, ואיך הוא עושה עם הבעל עבירה חלילה, הלא אף שהוא בעל עבירה אעפ"כ צריך להשפעה ולחיות, ואיך יתקשר הצדיק עמו? לזה אמרה הגמרא "גדולה עבירה לשמה "**שהצדיק עושה ג"כ איזה עבירה,** אלא שהיא לשמה, ועי"ז יכול להתקשר עם הבעל עבירה ג"כ ויטיב לו ג"כ[[16]](#footnote-16)" אולם בהדגמת הדבר, חוזר רבי אלימלך למחוזות ההיתר: "שאול.. היה **נראה לו** זה שיהרוג הבהמות של עמלק עבירה גדולה, אבל אם היה יכול לעשות עבירה לשמה היה עושה, והורג את הבהמות ג"כ כיון שצוה המקום ב"ה, מה לך שנראה לך עבירה, יהיה עבירה לשמה, אלא שמרוב צדקותיו שלא היה בו שום דופי, לא היה יכול לעשות אפילו עבירה לשמה, וממילא כיון שלא היה יכול לעשות עבירה לשמה, לא היה יכול להתחבר עם הבעלי עבירה להמשיך עליהם השפעה". יתכן שגם הנעם אלימלך, מכוון רק למציאת שורשי העבירה בנפש האדם, כפי שמספרים: אירע, שאדמו"ר האמצעי הפסיק קבלת קהל, אמר בהתרגשות תהילים עד שנאלץ לפוש במיטתו, והתפלל מנחה בסדר עשרת ימי תשובה. לאחר זמן הסכים בצער לבאר לחסידיו מה אירע: "כאשר אנ"ש נכנסים ליחידות ומגלים נגעי פנימי הלבבות.. כל דבר שמספר המספר – **צריכים למצוא בעצמו בדקות, ודקות דדקות. ואי אפשר להשיב להשואל דבר תקון וסדר אמיתי, עד אשר לא יתקנו תחילה עצמו**.. וביום ההוא.. נכנס אלי איש אחדאשר נבהלתי לשמוע את דבריו, ולא מצאתי בעצמי ח"ו.. אפילו שמץ.. מעניין כזה.. ונפל ברעיוני פן חס ושלום הוא העלם הרע הנמצא בעומק דעומק.. ומחשבה זו הרעידה את עומק נקודת נפשי לשוב אל ה' מקרב ולב עמוק[[17]](#footnote-17)".

ג. **ההנאה**

המאירי ביאר, שהשאלה 'והא קא מתהניא' הייתה רק על הגדולה שבעבירה לשמה, שהיות שנהנו, מדוע נאמר שגדולה עבירה. אולם יתכן שההנאה יוצרת פגם יסודי בהיתר. כתב הנצי"ב מוולוז'ין:

"והנה אמרו ברבה שנענש יעקב אבינו על שגרם לעשו שצעק צעקה גדולה ומרה, .. ולכאורה קשה על מה זה נענש בצעקת עשו יותר ממה שגרם ליצחק אביו הצדיק שחרד חרדה גדולה. אבל הענין דלהשתמש בעבירה לשמה **יש ליזהר הרבה שלא ליהנות ממנה כלום**, ולא דמי לעושה מצוה, דאע"ג שנהנה ג"כ, המצוה עומדת במקומה, משא"כ עבירה לשמה, **ההנאה שמגיע להגוף מזה בע"כ הוא עבירה**, ... וה"נ בעבירה לשמה שעשה יעקב לא נהנה כלל בשעה שחרד יצחק, ובודאי נצטער ע"ז אבל אנוס היה, משא"כ **על צעקת עשו שמח בלבו ע"כ נענש**, שהרי גרם זה ע"י עבירה של שקר ואסור ליהנות מזה[[18]](#footnote-18)". מסכם הנצי"ב:

"יש שני תנאים תנאי הראשון שלא יהנה מאותה עבירה כלל, וכדאיתא שם גבי יעל.. תנאי השני שיש לחשוב אם כדאי עבירה זו דמחלוקת או רדיפה לגבי מצוה זו שמחשב שיעלה ע"י מזה, וזהו דברי חז"ל המושלים ביצרם, היינו שאין להם שום הנאה במה שעושה עבירה זו לשמה, ואח"כ באו חשבונו של עולם, הפסד מצוה שיגיע עי"ז נגד שכרה שיקבל מזה המצוה..[[19]](#footnote-19)".

למעשה העבירה גם מחיר הלכתי. נראה שיעל, ואסתר – בהנחה שהייתה נשואה- נאסרו על בעליהן[[20]](#footnote-20)".

בפחד יצחק הפליא לדרוש בעניין זה:

1. "דרש רבא: מאי דכתיב מה יפו פעמיך בנעלים בת נדיב - כמה נאין רגליהן של ישראל בשעה שעולין לרגל, בת נדיב - בתו של אברהם אבינו שנקרא נדיב[[21]](#footnote-21)".
2. "אמרת אם מחוט ועד שרוך נעל, אני משבח לבניך, שנאמר מה יפו פעמיך בנעלים[[22]](#footnote-22)".
3. "יש חידוש בגדר קיום המצווה של עבירה לשמה.. כי מכיוון שגוף המעשה כשהוא לעצמו תורת עבירה עליו... **בעינן כי גם המעשה יהיה נעשה מתוך סילוק נגיעה.** ומצווה זו של עבירה לשמה, היא המצווה היחידה אשר אם אין היא נעשית מתוך סלוק נגיעה, הרי היא **מופקעת מתורת מצווה[[23]](#footnote-23)".**
4. כיוון שאברהם נאלץ לנקוט מעשה עבירה[[24]](#footnote-24) של הרג באנשי ארבעת המלכים, הקפיד שלא להנות מן השלל. בזה אברהם, עמוד האהבה, נקט מעשה המבטא פרישה מחמת יראה, ומשלב אותה בעשיה של עבודת ה'.
5. שכרו הוא שבזמן עליה לרגל, מתוך אהבה ושמחה, יקפידו ישראל ש"לא יכנס להר הבית במקלו ובמנעלו ובפונדתו ובאבק שעל רגליו[[25]](#footnote-25)" "באופן שאותה נדיבות הלב של עליה לרגל המלאה אהבה וחשק של 'מתי אבוא ואראה פני אלוקים', כשהיא נועלת את פעמיה במנעל קשור על הרגל מאבק הדרכים, בכדי שלא לעבור על מורא מקדש – הרי נעל זו נעשית נרתק של יראה לשמש האהבה[[26]](#footnote-26)".

דומה שדרך נוספת לזקק את מעשה העבירה-מצווה, ולסלק נגיעה, היא להניח את ההכרעה ההלכתית בידי אחרים. ואולי זה הוא פשר התביעה כלפי דוד, כשביצע מעשים אסורים בדרך כלל לצרכי מצווה בפרשת בת שבע[[27]](#footnote-27): "את אוריה החתי הכית בחרב - שהיה לך לדונו בסנהדרין ולא דנת[[28]](#footnote-28)".

**ד. עת לעשות לה'**

"עת לעשות לה' הפרו תורתך" ענין אחד הוא עם "גדולה עבירה לשמה", דיש לפעמים שהורו לעבור עבירה משום צורך ותיקון שהוא נשגב וחמור מן העבירה, אלא דכאשר אמרו גדולה עבירה לשמה התייחסו לבדיעבד, וכשאמרו עת לעשות לה' יש כאן הוראה לכתחלה[[29]](#footnote-29)".

הרב ווייס מביא מספר מקורות בנושא:

1."עת לעשות לה' הפרו תורתך. רבי נתן אומר: הפרו תורתך משום עת לעשות לה'[[30]](#footnote-30)".

"המתכוין לשאול לשלום חברו זה רצונו של מקום, שנאמר בקש שלום ורדפהו, מותר להפר תורה ולעשות דבר הנראה אסור[[31]](#footnote-31)". מדובר באמירת שם ה' בשאילת שלום. מכאן ניתן ללמוד להתיר דבר **הנראה** אסור. אולם הרי"ד כינה זאת הפרה של ממש:

"פעמים שמבטלין דברי תורה כדי לעשות לה', אף זה המתכוין לשאול שלום חבירו זה רצונו שלמקום, שנ' בקש שלום ורודפהו[[32]](#footnote-32)". מותר להפר דברי תורה ולעשות דבר הנראה לאלהים. ממקורות נוספים עולים היתרים כוללים יותר. ראשית על ידי נביא:

2."הפרו תורתו עושי רצונו, כגון אליהו בהר הכרמל (מלכים א' י"ח) שהקריב בבמה בשעת איסור הבמות משום דעת לעשות סייג וגדר בישראל לשמו של הקדוש ברוך הוא[[33]](#footnote-33)".

3. שמעון הצדיק יצא לקראת אלכסנדר מוקדון בבגדי כהונה שלא כדין, בגלל צורך השעה להרשים את אלכסנדר[[34]](#footnote-34).

4. כתיבת חלק מתורה שבעל פה: "דברים שעל פה - אי אתה רשאי לאומרן בכתב, ושבכתב - אי אתה רשאי לאומרן על פה. ותנא דבי רבי ישמעאל: כתוב לך את הדברים האלה - אלה אתה כותב, אבל אין אתה כותב הלכות! אמרי: דלמא מילתא חדתא שאני; דהא רבי יוחנן ור"ל מעייני בסיפרא דאגדתא בשבתא, ודרשי הכי: עת לעשות לה' הפרו תורתך, אמרי: מוטב תיעקר תורה, ואל תשתכח תורה מישראל[[35]](#footnote-35)".

5. "מעשה שעמדו קינים בירושלים בדינרי זהב. אמר רבן שמעון בן גמליאל: המעון הזה לא אלין הלילה עד שיהו בדינרין! נכנס לבית דין ולימד: האשה שיש עליה חמש לידות ודאות חמש זיבות ודאות- מביאה קרבן אחד ואוכלת בזבחים ואין השאר עליה חובה. ועמדו קינים בו ביום ברבעתים[[36]](#footnote-36)". "הרי שרשב"ג הורה לבטל חיוב דאורייתא, להביא חמשה קרבנות, כדי לשבור זרועם של מפקיעי שערים, וברש"י שם.. כתב שנהג כן משום עת לעשות לה' הפרו תורתיך[[37]](#footnote-37)".

אמנם ראיה זו דוחה הרב ווייס, מאחר שמדובר בעקירת דבר בשב ואל תעשה, "ועוד דמסתמא כוונתו של רשב"ג מתחלה היתה, דלאחר שהשער יחזור לקדמותו יורה לנשים להשלים את קרבנותיהן".

אפשרויות נוספות: רשב"ג הורה שמותרות לאכול בקדשים לאחר הבאת קן אחד, והשאר חובה כשיוזלו[[38]](#footnote-38). כך הגיהו בעלי התוספות: "בספר רבינו תם מצאתי במשנה כריתות במילתיה דרבן שמעון בן גמליאל: 'והשאר עליה חובה' ומתחלה היה כתוב ואין השאר עליה חובה **ומחק: 'ואין'[[39]](#footnote-39)**".

1. שו"ת מהר"ח אור זרוע סימן קסג. הערת הרב אשר ווייס. [↑](#footnote-ref-1)
2. כהן א' שנתקשר בקשר אמיץ עם חלוצה .. ומדאגה מדבר שלא יעברו בשאט נפשם ח"ו להמיר דתם... להתיר להם את החלוצה לכהן.. הס מלהזכיר, א"כ בכל איסורי דרבנן יאמרו כן להתירם לכל קלי הדעת המתאווים למלאות תאותם מה"ט כדי שלא ימירו דת לגמרי, אתמהה, ונהפוך הוא כל איסורי דרבנן הם סייג לתורה כדי שע"י שמירת סייגים לא יבואו להקל על איסורי דאורייתא... ואיך ניקום אנן וניזל בתר איפכא ממש, מחשבת פיגול הוא זה. (שו"ת יהודה יעלה (אסאד) חלק ב - אבן העזר, חושן משפט סימן קמ). [↑](#footnote-ref-2)
3. שנתבע על כך שנמנע מקיום פריה ורביה, למרות שחזה שצאצאיו יהיו חוטאים גדולים (ברכות דף י עמוד א). [↑](#footnote-ref-3)
4. נפש החיים פרק ז. [↑](#footnote-ref-4)
5. כתר ראש (אות קל"ב). [↑](#footnote-ref-5)
6. שו"ת משפט כהן, סימן קמד, עמ' שכז-שכח. [↑](#footnote-ref-6)
7. פסיקתא זוטרתא (לקח טוב) רות הקדמה. [↑](#footnote-ref-7)
8. רמח"ל, קנאת ה' צבאות (ח"ב ענין יעל), כנגד שבתי צבי וחסידיו. [↑](#footnote-ref-8)
9. **שו"ת משפט כהן הלכות מלכים קמג.** [↑](#footnote-ref-9)
10. מאירי מסכת סנהדרין דף עד עמוד ב. [↑](#footnote-ref-10)
11. נודע ביהודה תנינא יו"ד סי' קס"א. [↑](#footnote-ref-11)
12. תפארת ישראל - יכין מסכת אבות פרק ב. [↑](#footnote-ref-12)
13. ברכות דף סג עמוד א לפי גרסת עין יעקב. [↑](#footnote-ref-13)
14. מגן אבות לרשב"ץ על אבות פרק ב. "בבני יששכר (סיון, מאמר ה' אות כו) מביא, שאף על פי שאמרו - "גדולה עבירה לשמה" רצוי יותר שיבחר לו האדם לעשות במקומה "מצוה שלא לשמה". כי "מצוה גוררת מצוה" ומתוך שלא לשמה יבוא לשמה. מה שאין כן "עבירה גוררת עבירה", ואולי חס ושלום יגיע לעבירה שלא לשמה" סייג נוסף: בספר אורח לחיים (פרשת בחוקותי) כותב: "גדולה עבירה לשמה" זהו רק בעבירה שבין אדם למקום, אבל לא בעבירות שבין אדם לחבירו" (דף על הדף). [↑](#footnote-ref-14)
15. "אמר ריש לקיש באותה שעה קרא הקב"ה למלאכי השרת ואמר להם באו וראו בריה שבראתי בעולמי... זה יוצא למלחמה ויודע שנהרג ונוטל בניו עמו ושמח על מדת הדין שפוגעת בו"( ויקרא רבה פרשה כו ד"ה מה כתיב). [↑](#footnote-ref-15)
16. נעם אלימלך פרשת נשא ד"ה ולבני קהת. [↑](#footnote-ref-16)
17. אגרות קודש שנת תשע"ח, עמוד שפ"א. 'אדמור מוההריי"ץ'. תודתי לרב נתן שלו על מקור זה! [↑](#footnote-ref-17)
18. הרחב דבר בראשית פרק כז. [↑](#footnote-ref-18)
19. שו"ת משיב דבר חלק ב סימן ט. [↑](#footnote-ref-19)
20. דף על הדף כאן במשך חכמה, והבאנו את הדברים בלימודנו לכתובות דף ט. [↑](#footnote-ref-20)
21. מסכת חגיגה דף ג עמוד א. [↑](#footnote-ref-21)
22. מדרש תנחומא פרשת לך לך. [↑](#footnote-ref-22)
23. פחד יצחק, פסח מאמר נ אות ב. [↑](#footnote-ref-23)
24. "הרג את המלכים והיה דואג ואומר שמא קבלתי שכר על כל צדקותי, לכך אמר לו המקום אל תירא אברם אנכי מגן לך מן העונש" (רש"י בראשית פרק טו, א) [↑](#footnote-ref-24)
25. מסכת ברכות, משנה אחרונה. [↑](#footnote-ref-25)
26. פחד יצחק שם אות ה. [↑](#footnote-ref-26)
27. הארכנו לבאר זאת בלימודנו לסנהדרין דף קז. [↑](#footnote-ref-27)
28. מסכת שבת דף נו עמוד א. [↑](#footnote-ref-28)
29. הרב אשר ווייס, <https://minchasasher.com/he/shiur/%d7%a4%d7%a8%d7%a9%d7%94-%d7%a9%d7%99%d7%a2%d7%95%d7%a8%d7%99%d7%9d/%d7%92%d7%93%d7%95%d7%9c%d7%94-%d7%a2%d7%91%d7%99%d7%a8%d7%94-%d7%9c%d7%a9%d7%9e%d7%94/> [↑](#footnote-ref-29)
30. מסכת ברכות דף נד עמוד א. [↑](#footnote-ref-30)
31. רש"י ד"ה ואומר. [↑](#footnote-ref-31)
32. פסקי רי"ד מסכת ברכות דף סג סוף עמוד א. [↑](#footnote-ref-32)
33. רש"י מסכת ברכות דף סג עמוד א ד"ה מסיפיה לרישיה. [↑](#footnote-ref-33)
34. יומא דף סט עמוד א. [↑](#footnote-ref-34)
35. מסכת תמורה דף יד עמוד ב. [↑](#footnote-ref-35)
36. משנה מסכת כריתות פרק א משנה ז. [↑](#footnote-ref-36)
37. הרב וויס. עוד חלק מהדוגמאות שהוא מביא מן הפוסקים: 1. הרשב"א הביא אפשרות להימנע מענישה. 2.הרמ"א התיר להוציא שם רע כדי להשכין שלום בקהילה. 3.אע"פ שגזרו נידוי על המרים קול בבית הכנסת, אין מנדים המוחה על ביזוי הרב (שבות יעקב). 4.קריאת שמע לפני שקיעה (מכתם). 5.מחיקת שם ה' מלוח שקובע בשירותים (חתם סופר). 5. לא למול מילה שלא בזמנה, ביום שנוהגים לדחות אליו מילה בכוונה (על פי נודע ביהודה). [↑](#footnote-ref-37)
38. מלאכת שלמה. [↑](#footnote-ref-38)
39. תוספות מסכת בבא בתרא דף קסו עמוד ב ד"ה הכי גרסינן נכנס. [↑](#footnote-ref-39)